**Legyesbénye Község Önkormányzata Képviselő-testületének 12/2024. (X.7.) önkormányzati rendelete**

**a helyi közművelődési feladatok ellátásáról**

Legyesbénye Község Önkormányzatának Képviselő-testülete a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 83/A. § (1) bekezdésében kapott felhatalmazás alapján, az Alaptörvény 32. cikk (1) bekezdés a) pontjában meghatározott jogalkotási hatáskörében, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában meghatározott feladatkörében eljárva a következőket rendeli el:

**1. A rendelet célja és hatálya**

**1. §**

(1) A rendelet célja, hogy Legyesbénye község polgárai és közösségei művelődési és kulturális szükségleteinek figyelembe vételével meghatározza az Önkormányzat által ellátandó közművelődési alapszolgáltatásokat, azok ellátási formáját, módját és mértékét.

(2) A rendelet hatálya kiterjed Legyesbénye Község Önkormányzata közigazgatási területén az önkormányzat által fenntartott közösségi színtérre, a közművelődési tevékenységre és az azokban részt vevő személyekre, szervezetekre és intézményekre.

**2. Az önkormányzat által biztosított egyes közművelődési alapszolgáltatások és tartalmi elemeik**

**2. §**

Legyesbénye Község Önkormányzata (a továbbiakban: Önkormányzat) az alábbi közművelődési alapszolgáltatásokat biztosítja:

*a)* Művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása. Ennek keretében:

*aa)* biztosítja a helyszínt a művelődő közösségek számára a rendszeres és az alkalomszerű művelődési vagy közösségi tevékenységük végzéséhez az általa fenntartott ingatlanokban,

*ab)* bemutatkozási lehetőségeket teremt a művelődő közösség fejlődése, szakmai teljesítményük elismerése céljából támogatja a községi rendezvényeken, programokon, a bemutatókon, versenyeken való részvételüket,

*ac)* fórumot szervez a művelődő közösségek vezetőinek részvételével, ahol a művelődő közösségek megfogalmazhatják a feladatellátással kapcsolatos észrevételeiket, javaslataikat, tájékozódhatnak egymás tevékenységéről, eredményeiről, terveiről, további információt kaphatnak a művelődési közösségek működését is érintő kérdésekről.

*b)* A közösségi és társadalmi részvétel fejlesztése. Ennek keretében:

*ba)* gondoskodik a nemzeti kultúra értékeinek megismertetéséről, az ünnepek kultúrájának gondozásáról, a Nemzeti Ünnepek és községi megemlékezések méltó megtartásáról,

*bb)* biztosítja a gyermek és ifjúsági korosztály számára a művelődésüket elősegítő családi napokat, valamint az életkori sajátosságuknak megfelelő rendezvények, mint például húsvéti versmondó verseny, gyereknap, rajzverseny megszervezésével,

*bc)* biztosítja a község lakosainak művelődéséhez a szabadidő kulturális célú eltöltéséhez a színházi előadások, könnyű- és komolyzenei koncertek, előadó estek megrendezését, vagy látogatását.

*c)* Az egész életre kiterjedő tanulás feltételeinek biztosítása. Ennek keretében:

*ca)* támogatja az iskolarendszeren kívüli öntevékeny, önképző körök, megalakulását, tevékenységét a szervezésben és a helyszín biztosításában,

*cb)* az életminőséget és életesélyt javító tanulási lehetőségeket szervez egészséges életmóddal kapcsolatos előadásokkal, rendezvényekkel.

**3. A közművelődési feladat ellátási tevékenység formája és módja**

**3. §**

(1) Az Önkormányzat a közművelődési alapszolgáltatások ellátásának keretében a helyi közművelődés folyamatos hozzáférhetősége érdekében közösségi színteret tart fenn és működtet.

(2) Az önkormányzat a helyi közművelődési tevékenységhez a közművelődési alapszolgáltatások megszervezéséhez közösségi színtérként az alábbi önkormányzati tulajdonú épületeket biztosítja:

*a)* Művelődési Ház 3904. Legyesbénye, Rákóczi u. 82.

*b)* Községi Borház 3904. Legyesbénye, Rákóczi u. 75.

*c)* Könyvtári szolgáltató hely épülete 3904. Legyesbénye, Dózsa u. 10/A.

(3) Az önkormányzat közművelődési feladatainak ellátásáról nem intézményi formában gondoskodik. A közművelődési feladatok személyi feltételeit az önkormányzat foglalkoztatásában álló közművelődési szakember alkalmazásával biztosítja.

(4) Amennyiben az Önkormányzat e rendeletben meghatározott közművelődési feladatok ellátását – elvárható színvonalon – biztosítani nem tudja, úgy annak ellátására a Kultv. követelményeinek megfelelő, jogi vagy természetes személlyel közművelődési megállapodást köthet, amelynek tartalmát a Kultv. 79. § (2) bekezdése rögzíti.

**4. A közművelődési tevékenység finanszírozása**

**4. §**

(1) Az Önkormányzat a közművelődési feladatait és a közösségi színteret biztosító épületek működését költségvetéséből finanszírozza, amelynek forrásait képezik a saját bevételek, a központi költségvetésből származó támogatások és a pályázati forrásokból származó pénzösszegek.

(2) Az Önkormányzat a közművelődési alapszolgáltatások támogatására kiírt pályázatokhoz szükséges önrész mértékét az éves költségvetési rendeletében határozza meg.

(3) A kiemelt települési nagyrendezvények finanszírozására az Önkormányzat éves költségvetésében keretet különít el, ütemezésükre éves programtervet készít.

(4) Az Önkormányzat költségvetésében elkülönített forrást biztosít a településen közművelődési feladatokat is ellátó civil szervezeteinek támogatására.

**5. A közművelődési alapszolgáltatások ellátásában együttműködő partnerek**

**5. §**

(1) Az Önkormányzat a közművelődési alapszolgáltatások ellátásában az alábbi partnerekkel működik együtt:

*a)* Legyesbényei Zalay Andor Általános Iskolával.

*b)* Legyesbényei Óvodával,

*c)* Egyházakkal,

*d)* Civil szervezetekkel,

*e)* Vállalkozókkal, gazdasági szervezetekkel,

*f)* A művészeti, hagyományőrző, kulturális tevékenységet is végző helyi közösségekkel, személyekkel.

(2) Az Önkormányzat, az e rendelet hatálya alá tartozó önkormányzati szervek a közművelődési, közgyűjteményi munkájuk során kapcsolatot tartanak a kulturális területért felelős minisztériummal, a vármegyei és országos közművelődési, közgyűjteményi szervek fenntartóival, intézményeivel.

**6. Záró rendelkezések**

**6. §**

Ez a rendelet a kihirdetését követő napon lép hatályba.

**7. §**

Hatályát veszti a közművelődésről szóló 5/2019. (V.16.) önkormányzati rendelet.

 Lengyelné Dr. Bús Zita Barta Csilla

 polgármester jegyző

Záradék:

A rendelet 2024. október 7. napján kihirdetve.

 Barta Csilla

 jegyző